ΓΡΑΠΤΗ ΕΡΩΤΗΣΗ E-2477/97 υποβολή: Hiltrud Breyer (V) προς την Επιτροπή (16 Iουλίου 1997)

Θέμα: Natura 2000

1. Πρόκειται να κοινοποιηθούν οι κατάλογοι και οι πληροφορίες για τα δίκτυα NATURA 2000; Εαν ναι (πράγμα που ελπίζουμε), πώς θα προστατέψει η Επιτροπή τα είδη που απειλούνται με αφανισμό καθώς κινδυνεύουν από παράνομα εμπορικά συμφέροντα και άτομα που επιδίδονται στο κυνήγι για την απόκτηση ενθυμίων;

2. Ένα από τα βασικά προβλήματα είναι ότι οι γαιοκτήμονες, σε τοπικό επίπεδο, φοβούνται πως η εγγραφή τους στη λίστα Natura 2000 σημαίνει παράδοση αμαχητί της ιδιοκτησίας τους. Με ποιόν τρόπο θα εξηγήσει η Επιτροπή πώς λειτουργεί η Οδηγία σε τοπικό επίπεδο;

3. Η θέση του προϋπολογισμού για το πρόγραμμα LIFE έλαβε μόνο 450 εκατ. Ecu παρόλο που το Κοινοβούλιο μείωσε την αρχική αίτησή του για 800 εκατ. Ecu κατά την πρώτη ανάγνωση, σε 600 εκατ. Ecu. Αποφασίστηκε, ως συμβιβαστική λύση να αναθεωρηθεί η θέση του προϋπολογισμού το 1997 προκειμένου να κριθεί, εαν χρειάζονται περισσότερα χρήματα και σ'αυτή την περίπτωση, να συζητηθεί ξανά ο προϋπολογισμός. Ποία είναι τα ποσά που ζητούνται τώρα για το κονδύλιο του προϋπολογισμού; Επίσης, η Επιτροπή εξετάζει με ποιόν τρόπο θα πρέπει να διατεθούν περισσότεροι πόροι για το πρόγραμμα LIFE;

Απάντηση της κας Bjerregaard εξ ονόματος της Επιτροπής (11 Σεπτεμβρίου 1997)

1. Το δίκτυο Natura 2000 θα συσταθεί σε τρεις φάσεις. Τα κράτη μέλη θα προτείνουν τοποθεσίες, η δε Επιτροπή θα θεσπίσει τον κατάλογο των τοποθεσιών κοινοτικού ενδιαφέροντος σε συνεννόηση με τα κράτη μέλη. Τα κράτη μέλη θα χαρακτηρίσουν τις εν λόγω τοποθεσίες ως ειδικές περιοχές διατήρησης. Κατά την τρέχουσα πρώτη φάση, εναπόκειται σε κάθε βιογεωγραφική περιφέρεια να καθορίσει τον κατάλογο των περιοχών που έχουν επιλεγεί, μαζί με τις γεωγραφικές συντεταγμένες τους.

Κατ' εξαίρεσιν, στις περιπτώσεις κατά τις οποίες η δημοσιοποίηση μιας πληροφορίας θα μπορούσε να βλάψει τους στόχους της διατήρησης ενός είδους, το ενδιαφερόμενο κράτος μέλος διαβιβάζει την εν λόγω πληροφορία στην Επιτροπή κατ' αποκλειστικότητα σε χαρτί. Τα αντίστοιχα δεδομένα δεν εισάγονται σε υπολογιστή.

2. Η ευθύνη του διαλόγου με τους εμπλεκόμενους γαιοκτήμονες βαρύνει τα κράτη μέλη. Η Επιτροπή, από πλευράς της, ενημερώνει τις διάφορες κοινωνικοοικονομικές ομάδες και πόλους επιρροής για την σύσταση του δικτύου Natura 2000 και των πρακτικών συνεπειών της. Ειδικότερα, δημοσιεύει ενημερωτική επιστολή που βρίσκει ευρεία απήχηση.

3. Ο κανονισμός (ΕΚ) αριθ. 1404/96 της 15ης Ιουλίου 1996, ο οποίος τροποποιεί τον κανονισμό (ΕΟΚ) αριθ. 1973/92 σχετικά με τη δημιουργία ενός χρηματοδοτικού μέσου για το περιβάλλον (Life) ((ΕΕ L 181 της 20.7.1996 )) προβλέπει ποσό αναφοράς ύψους 450 εκατομ. ECU για την περίοδο 1996 - 1999. Τα ετήσια κονδύλια πρέπει να εντάσσονται στις δημοσιονομικές δυνατότητες.

Το άρθρο 7 παράγραφος 3 του κανονισμού ορίζει ότι το ποσό αναφοράς θα αποτελέσει το αντικείμενο επανεξέτασης, εκ μέρους του Συμβουλίου, πριν από την 31η Δεκεμβρίου 1997, βάσει εκθέσεως που υποβάλλει η Επιτροπή πριν από τις 30 Σεπτεμβρίου 1997.

Στην φάση αυτή, και δεδομένων των στενών σημερινών δημοσιονομικών περιθωρίων, η Επιτροπή δεν σκοπεύει να ζητήσει αύξηση του ύψους του ποσού αναφοράς, όπως αυτό προβλέπεται από τον κανονισμό.